ہر اسٹ بسکہ کنا ڈیہہ آن رنگ ہرفیکہ۔ دا ڈیہہ انا باتی تا تینا اسہ تاریخ اس ئس۔ خدا نا ہر تروک آ نعمت آن کنا ڈیہہ پر ئس۔ دا ڈیہہ انا جغرافیہ غا ہر اسٹ خن ہشاکہ۔ علم و زانت انا زباد ہر پارہ غا چٹ ہلوک تالان ئس۔ فقہ نا جید آ عالم آتا ہر دوی آ چرچا ئس۔ ہرافتا علم انا رنگ و نور آن مخلوق فیض ہلسا ہناکہ۔ داڑے علم انا روشنائی نا مینار آک ئسر۔ اوفتا علم انا برکت اٹ علم انا روشنائی پین زیات بڑز مرسا بلبلاکہ۔
تاریخ شناس آ بندغ آتا پر مہر آ کچاری و دیوان ئس۔ ملوک آ مون اتون مہر و مریبت نا بادشاہی ئس۔ کنا خلقی آ ڈیہہ اٹ شاری ءُ زند اسے نا رنگ خننگاکہ۔ داڑے علم انا ملاسی زیات مرسا ہناکہ۔ دینی آ علم انا چشمہ غاتیان پین روشن ءُ چراغ ودی مرساہناکہ۔ دنیاوی آ علم اٹ ہم کنا ڈغار ایلو ڈغار تیان پدی اَلو۔داڑے لائخ گشاد کار و جہان گشتہ غا بندغ آتا بے مٹ و بسن آ ہیت آک ارمانی آ است آتے سیبو تسرہ۔ داڑے ہر وڑ انا درمان رسینگاکہ۔ درگہ غا بروک آ پخیر نااومیت متوکہ۔ سخاوت اٹی ہر بندغ نا دو یلہ ئس۔
کنا ڈیہہ اٹ سخاوت بھاز پینگن ئس۔ داڑے بسن آ فکر انا ہر گام آ نازرک آ پھل آک ترک کریرہ۔ دوی لویسی و مطلب پرستی نا ڈس و نشان اَلو۔ ہر بندغ نا قدر و قدردانی مسکہ۔ مہمان نوازی ٹی کنا ڈیہہ پنی ئس۔ ہر اسٹ مہمان کن ندر و سدخہ مسکہ۔
بزرگ اولیا تا دعا غان ہر اسٹ فیض ہرفیکہ۔ پاک سفت آ ہستی تا دعا تا برکت اٹ و اللہ پاک نا حکم اٹ داڑے ڈکال نا پن اَلو۔
خشکاوہ غا ڈغارک وسم و آباد ئسرہ۔ لمہ باوہ بزرگ اولیا تا عزت و تعظیم ئس۔ ہر اسٹ نا است پرواڷ آنبار سفا ئس۔ مخلوق ایلو نا دڑد ءِ تینا سرپند مسکہ۔ دستار ءِ قدر و شرف ئس۔ ولے …… ولے انت، ماما پیرداد۔
بس کنا مار داسہ کنے ہمو وخت اکن ارمان بریک، ہر گام آ سوچ خلیوہ کہ داڑے پنجا سال آن پد کنا دا مہر آتا دھرتی نا دروشم بدل مس ہنا۔ داسہ سفا است و جغر کنا باٹی بریک۔ کہ ہر پارہ غا خلیس و بھیم اس تالان ءِ۔ چکل آتا برووک آ دیرک بارّسر۔ علم انا چکل آک خشک مسر۔ داسہ کنا ڈیہہ اٹ سریلہ غا کچک آک ہستین سر خلیرہ۔ اوفتا ہڑی گری دے پہ دے آن زیات مرسا ہننگ ءِ۔ داسہ دیر انا نہاد آن دتر نا نہاد اڑزان ءِ۔ داسہ داڑے ہر اسٹ ننا پیر انگا تا مست انا ہیت آتیا مخک ٹاکو خلیک۔ مخلوق نا خنک نیام سر آن ءُ۔ ناشکری ہر دوی آ تالان ءِ۔ کم نسل واہ واہ مننگ ءِ۔ خاندان ءِ کس حوال کپک۔ گلی، کوچہ غاتیٹی بندغ کسفنگ انگ انگ ءِ۔ و لٹ و پل ءِ۔ درو، مکر و فریب چم بازی ءِ ہر اسٹ تینا لائخی تکک۔
ہر اسٹ تینا پن اکن ملاس ءِ۔ حیا ایمان غیرت مش تا گواچی مسر۔ ہر لوز خڑینکی ءِ۔
بلبل اس اینو باغ اٹی با پست خلسا مرک انا گواچی مس۔ حق و انصاف نا ہیت آک راج آن بال کرینو۔ تینا مڑدہ غا مخو اٹ ہر بندغ تینے فرشتہ نا لقب تننگ ءِ۔ ہر بندغ نا دوک دتر اٹ لوڑوک ءُ۔ ہندا دتر تے تینا مون تیان تینا بروک آ نسل اکن خوشکسا ءُ۔ داسہ مخلوق نا ضد و انا پرستی تاریخ اٹ خوندی مرسا ءِ۔ دا ڈیہہ انا ہر ہر باتی ہڑس، جوفہ، نا گواچی ءِ۔ داسہ کنا مہر آتا ڈیہہ اٹ نا گناہ معصوم آ بندغ آتا دترک چلک ہلسا ءُ۔ مہالو دیر تا چکل آک اڈ ہلنگ نا پن ءِ ہلتوسہ۔ داسہ دترنا چکل آک زیات آن زیات مرسا ءُ۔ داسہ نن کل ہندا دتر نا گوازی ءِ تینا سرسہبی تکنہ۔
اینو کل انا خن تیا مون ءُ چشمک تخوک ءِ۔ کنے درو برملا اسٹ اس پیغور ترسا اس پارے:
”ماما پیرداد نامہر آتا ڈیہہ ءِ انت مس؟ دادے دنا نظر لگا۔ کہ دن مس۔“
بس ہمو خواجہ نا ہیت آن ای اسہ کڑمب ءُ خیال اسے ٹی ڈب ہناٹ، تینا است انا بڑاس ءِ مار، ارمان آن نے تون کشاٹ۔ راستی اینو ہر گام آ کنا و نا مہر آتا ڈیہہ اٹ دتر نا گند ءِ۔
داسہ ای ماما پیرداد نا ہنین آ کچاری آن موکل خواہسٹ۔ او کنے ارمان آن غورانٹ ترسا ترند ءُ ہکل اس تس پارے:
”توڷ اڑے ورنا مون مستی پین بن داسکان کنا ڈیہہ انا ارمان تا تاریخ نیم پورو ءِ۔ تاریخ نا منہ پنہ ئسر، نامون آتخاٹ تا۔“
داسہ ای ماما پیرداد نا مون آ ادب اٹ دا ہیت آتے اودے پاریٹ۔ ”نہ ماما پیرداد، تینا ڈیہہ انا گدروک آ خیسن نا حرف آتیٹی لکھوک آ تاریخ ءِ داسہ نا ٹھپی آ تاریخ ءِ پین بننگ نا کنے ٹی جیرت اف۔ داسہ ای نما پرجوزہ غا لوز آتے پین بننگ کپرہ۔“
اینو کنا خن تیان تینا ڈیہہ اکن بے اختیار خڑینک آک وہار، ولدا ای اوڑان غلغلو آ خن تتون موکل کریٹ۔
ہفتئی تلار
تاک: 45
21-27 November, 2020
پنہ: 05
ہفتئی تلار
تاک: 45
21-27 November, 2020
پنہ: 05
